Alexander Stubbin mielestä päätös on osoitus kansalaisaktivismista ja siitä, että Suomen lainsäädäntö on tulossa samalle tasolle muiden Pohjoismaiden ja länsimaiden kanssa.

Alexander Stubbin mielestä päätös on osoitus kansalaisaktivismista ja siitä, että Suomen lainsäädäntö on tulossa samalle tasolle muiden Pohjoismaiden ja länsimaiden kanssa.

Eduskunnan päätös sukupuolineutraalista avioliittolaista on osoitus kansalaisaloitteiden voimasta, pääministeri Alexander Stubb (kok.) katsoo.

Hän sanoo olevansa iloinen siitä, että "eduskunta on tänään sanonut ’tahdon’ tasa-arvoiselle avioliittolaille".

Olen vilpittömän iloinen siitä, että tasa-arvoisen avioliittolain kanta, tasa-arvo ja ihmisoikeudet voittivat. Alexander Stubb

– Se on osoitus kansalaisaktivismista, ja se on myös osoitus siitä, että Suomen lainsäädäntö on tulossa samalle tasolle kuin Pohjoismaiden ja muiden länsimaiden lainsäädäntö tässä erittäin herkässä ja vaikeassa kysymyksessä.

Eduskunta äänesti tänään perjantaina avioliittolaista. Sen muuttamista kannatti 105 ja vastusti 92 kansanedustajaa.

Stubb sanoo pitävänsä tärkeänä, että lainsäädäntöhankkeen ympärillä käytävä keskustelu pysyy maltillisena ja rauhallisena ja että itse kukin pystyy kunnioittamaan muiden näkemyksiä.

– Kansalaisaloitteet ovat sen verran tärkeä asia, että kyllä näkisin tämän viestinä seuraavalle hallitukselle, hän arvioi. Stubb kertoo, ettei tuomitse niitä kokoomuslaisia, jotka äänestivät lain muutosta vastaan.

– Olen sen verran yksilövapauden kannattaja, etten missään nimessä lähde tuomitsemaan niitä ihmisiä, jotka näkevät tämän asian toisin. Olen vain henkilökohtaisesti vilpittömän iloinen siitä, että tasa-arvoisen avioliittolain kanta, tasa-arvo ja ihmisoikeudet tässä kysymyksessä voittivat.